आजादी के बाद पहली बार आगरा किला में मनी जयंती, हर बार यहीं मनाऊंगा
Maharashtra CM Eknath Shinde Visited Agra Fort - आगरा किले में छत्रपति शिवाजी महाराज की शौर्य गाथा सुनाई गई। देर रात महाराष्ट्र के सीएम एकनाथ शिंदे ने इसमें शिरकत की। एकनाथ शिंदे ने कहा, ''मैं मुख्यमंत्री के रूप में नहीं, शिवाजी महाराज के एक मावले सिपाही के रूप में आया हूं
आगरा किले में छत्रपति शिवाजी महाराज की शौर्य गाथा सुनाई गई। देर रात महाराष्ट्र के सीएम एकनाथ शिंदे ने इसमें शिरकत की। एकनाथ शिंदे ने कहा, ''मैं मुख्यमंत्री के रूप में नहीं, शिवाजी महाराज के एक मावले सिपाही के रूप में आया हूं। आजादी के इतने सालों के बाद पहली बार यहां शिवाजी की जयंती का आयोजन हुआ। हर बार शिवाजी महाराज की जयंती यहीं मनाएंगे। शिवाजी महाराज सबसे अलग हैं क्योंकि उन्होंने हिंदू राज्य की स्थापना के बारे में सोचा और कुतुब शाही मुगलशाही सबसे लड़े।''
शिंदे बोले- आगरा किला ऐतिहासिक है
शिंदे ने कहा, ‘’आगरा किला ऐतिहासिक है। यहां शिवाजी को झुकाने प्रयास किया गया, लेकिन शिवाजी अपने स्वराज में सकुशल पहुंचे। शिवाजी ने स्थापत्य, इंजीनियरिंग, जल सेना सभी क्षेत्रों में काम किया। इस कार्यक्रम के लिए महाराष्ट्र के लोगों में बहुत खुशी है। आगरा की जनता का आभार।''
सीए योगी ने कहा- शिवाजी ने पराक्रम के साथ कई युद्ध लड़े 
कार्यक्रम में सीएम योगी डिजिटल रूप से जुड़ें। सीएम योगी ने कहा कि गुलामी के उस कालखंड में हिंदवी पद पादशाही की स्थापना छत्रपति शिवाजी महाराज ने किया। उन्होंने एक कुशल शासक, रणनीति, अदम्य साहस एवं पराक्रम के साथ अनेक युद्ध लड़े। सीएम ने शिवाजी द्वारा प्रस्ताव गढ़, कोल्हापुर, पनवखंद, चकन, अम्बरखिंड, सूरत, पुरंदर आदि लड़े गए युद्ध का जिक्र किया। सीएम ने कहा कि यह सभी युद्ध अविस्मरणीय है।
शिवाजी महाराज की जयंती की बधाई और शुभकामनाएं दीं
सीएम ने कहा कि मुगल आक्रांताओं के विरुद्ध अपने साम्राज्य, सभ्यता एवं संस्कृति की रक्षा के लिए किए गए बलिदान का स्मरण करने और नवयुवकों में वही अलख जगाने के लिए महात्मा फुले, लोकमान्य तिलक, बंगाल के सखाराम, गणेश देशकर और बाबा साहेब जैसी महान विभूतियों ने छत्रपति शिवाजी महाराज का जन्मोत्सव बहुत धूमधाम से मनाया।रविन्द्र नाथ टैगोर ने भी अपनी कविता शिवाजी उत्सव में छत्रपति शिवाजी महाराज के वैभव की प्रशंसा की है। सीएम योगी ने आगरा किले के परिसर में मौजूद सभी लोगों को शिवाजी महाराज की जयंती की बधाई और शुभकामनाएं दी।
महाराष्ट्र के लोगों का एएसआई के अधिकारियों से विवाद
खेरिया एयरपोर्ट पर भाजपा कार्यकर्ताओं ने स्वागत किया। आगरा किला के बाहर महाराष्ट्रीयन लोगों का हुजूम है। कार्यक्रम में एंट्री न मिलने पर सभी ने धरना प्रदर्शन शुरू कर दिया है। जय शिवाजी और जय महाराष्ट्र के नारे लगाए। इस दौरान एएसआई से लोगों की नोकझोंक भी हुई। साथ ही एएसआई के अधिकारियों से विवाद हुआ। महाराष्ट्र सरकार और अजिंक्य देवगिरि फाउंडेशन की ओर से शिवाजी की 393वीं जयंती पर यह आयोजन किया गया है।
सीएम वर्चुअली कार्यक्रम में लिया हिस्सा
महाराष्ट्रीयन छत्रपति शिवाजी महाराज की जयंती समारोह में शामिल होने के लिए आए हैं। वहीं, मीडिया को कवरेज से दूर रखा गया है। यूपी के मुख्यमंत्री योगी आदित्यनाथ विर्चुअली कार्यक्रम में जुड़ेंगे। महाराष्ट्र सरकार और अजिंक्य देवगिरि फाउंडेशन की ओर से शिवाजी की 393वीं जयंती पर यह आयोजन किया गया है।
साफा बांधकर किया गया अतिथियों का स्वागत
कार्यक्रम का शुभारंभ महाराष्ट्र सरकार के उद्यान मंत्री सांदीपन भूमरे, केंद्रीय राज्य मंत्री कपिल मोरेश्वर पाटिल, श्रीराव साहिब पाटिल और एसपी सिंह बघेल ने दीप प्रज्ज्वलित कर और शिवाजी के चित्र पर माल्यार्पण कर किया। मुख्य आयोजक देवगिरि प्रतिष्ठान और सहसंयोजक महाराष्ट्र सरकार के प्रतिनिधियों ने सभी अतिथियों का माला पहनाकर और साफा बांधकर स्वागत किया।
15 कलाकारों ने महाराष्ट्र के प्रसिद्ध लोक गायन की दी प्रस्तुति
15 कलाकारों की टीम ने "पवाड़ा" महाराष्ट्र के प्रसिद्ध लोक गायन की प्रस्तुति दी। यह गीत शिवाजी महाराज के युद्ध कौशल के यशोगान और स्तुति पर केन्द्रित है। वीर रस के इस गायन को सुनकर लोग रोमांचित हुए। श्रव्य दृश्य साधनों के माध्यम से मराठी भाषा में "पालना/लोरी" गाई गई। इसके जरिए बचपन के छत्रपति शिवाजी महाराज और माता जीजाबाई के स्वरूपों को दिखाया गया।
किला में गूंजा महाराष्ट्र का गीत
महाराष्ट्र गीत, जिसे महाराष्ट्र सरकार ने आज ही इसे राज्य के आधिकारिक गीत को मान्यता देने की घोषणा की "जय जय महाराष्ट्र माझा" का गाया गया। इसको उपस्थिति लोगों ने खड़े होकर सम्मान सहित सुना।
भारत माता के मानचित्र को रेत पर उकेरा
इंडिया गॉट टैलेंट से उभरे सर्वम पटेल ने रेत कला का शानदार प्रदर्शन किया। उन्होंने भारत माता के मानचित्र को रेत पर उकेरकर उसके अंदर छत्रपति शिवाजी महाराज की मूर्ति को बनाया। यही नहीं, उन्होंने छत्रपति शिवाजी महाराज के हिंदवी स्वराज की स्थापना के विभिन्न सोपानों व घटनाओं को रेत पर उकेरकर उपस्थित लोगों को रोमांचित कर दिया।
लाइट एंड साउंड शो से दिखाई गई शिवाजी की वीरगाथा
महेन्द्र बसंत राव महाडे का लिखित नाटक, जिसमें आमेर के मिर्जा राजा जयसिंह, मुगल सम्राट औरंगजेब, पुरन्दर की संधि, शिवाजी का आगरा आना, मुगलों द्वारा उन्हें कैद किया जाना, छत्रपति शिवाजी द्वारा अपनी चतुराई व सूझबूझ से मुगलों की कैद से निकल कर अपने मराठा राज्य में पहुंचना आदि घटनाओं का नाट्य रूपांतरण किया गया।
साथ ही लाइट एंड साउंड शो से इसका मंचन किया गया। नाटक के मंचन में संवाद, वेशभूषा, और कलाकारों ने अपनी कला से उपस्थित दर्शकों को मंत्रमुग्ध कर मध्यकालीन दौर में पहुंचा दिया।
70 कलाकारों ने दी प्रस्तुति
शाम सात बजे कार्यक्रम की शुरुआत हुई। रात 10 बजे तक कार्यक्रम चलेगा। इससे पहले 18 फरवरी को कार्यक्रम को लेकर रिहर्सल किया गया था। कार्यक्रम में पोवाड़ा (महाराष्ट्रायिन लोकनृत्य), पालना मराठी गीत, महाराष्ट्र का गीत गायन व छत्रपति शिवाजी महाराज पर 70 कलाकारों की नाट्य प्रस्तुति दी।
कार्यक्रम में करीब 800 लोगों के बैठने की व्यवस्था
कार्यक्रम में करीब 800 लोगों के बैठने की व्यवस्था की गई है। कार्यक्रम का डिजीटल प्रसारण भी किया जाएगा। डिजीटली इस कार्यक्रम से पूरी दुनिया में करीब एक करोड़ लोगों को जोड़ने का लक्ष्य रखा गया है। आगरा के रामलीला मैदान में भी बड़ी स्क्रीन लगाई गई है।
केंद्रीय रेल राज्य मंत्री बोले- सही शिवसेना एकनाथ शिंदे की
शिवाजी जयंती कार्यक्रम में भाग लेने आए केंद्रीय रेल राज्यमंत्री रावसाहब पाटिल ने शिवसेना का सिंबल एकनाथ शिंदे को मिलने पर कहा कि सही शिवसेना एकनाथ शिंदे की है।
जनता ने शिवसेना और भाजपा को जनादेश दिया था, लेकिन उद्धव ठाकरे धोखा देकर कांग्रेस और एनसीपी से मिल गए, जिनसे बाला साहब कभी नहीं मिले। ऐसे में एकनाथ शिंदे ने बगावत की, सही शिवसेना एकनाथ शिंदे वाली ही है।
वहीं, कार्यक्रम में महाराष्ट्र के कैबिनेट मंत्री, शिक्षा मंत्रालय और मराठी भाषा मंत्रालय महाराष्ट्र के दीपक केसरकरजी, औरंगाबाद संरक्षक मंत्री संदीपनराव भुमरेजी, यूचना प्रौद्योगिकी व इलेक्ट्रॉनिक्स, उप्र कैबिनेट मंत्री योगेन्द्र उपाध्याय, महाराष्ट्र के वन, सांस्कृतिक व मत्स्य पालन कैबिनेट मंत्री सुधीर मुनगंटीवारजी भी शामिल होंगे।
